text: Facebook dropper datacenter i Esbjerg
  06 marts 2019 kl. 17.13
  Facebook oplyser onsdag eftermiddag, at virksomheden efter 12 måneder skrinlægger projekt med at bygge et datacenter i Esbjerg.
  Efter et år med undersøgelser har Facebook valgt at droppe at bygge et datacenter i Esbjerg. Det oplyser Facebook til Ritzau.
  - Vi har besluttet at skrinlægge vores projekt vedrørende et datacenter i Esbjerg. Efter 12 måneder med omfattende undersøgelser af projektet, inklusive væsentlige investeringer i den konkrete grund, er vi nu nået til et punkt, hvor vi kan træffe en fuldt oplyst beslutning, skriver Facebook i en mail, der fortsætter:
  - På trods af de mange åbenlyse fordele, heriblandt den fordelagtige adgang til højhastighedsfiber og vedvarende energi samt stærk støtte fra Esbjerg Kommune, har vi alligevel måttet konkludere, at grunden - samlet set - ikke er den rette placering for vores næste datacenter i Europa.
  Bygger allerede i Odense
  It-giganten har i forvejen et kæmpebyggeri i gang i Odense, hvor det bygger et datacenter. 
  Det var i oktober, at Avisen Danmark kunne afsløre, at Facebook også havde gang i et projekt med et datacenter med Esbjerg. Og der var ifølge avisen lagt op til et kæmpe datacenter.
  Men de planer er altså nu droppet. Facebook skriver yderligere i sin begrundelse, at det har været en "kompleks proces".
  - At sætte fingeren på et enkelt forhold som årsag til beslutningen vil ikke give et retvisende billede af, hvordan vi arbejder med denne type beslutninger, skriver Facebook blandt andet om beslutningen.
  
  